Ritratt: Alpha / flickr  Ingredjenti Għall-għaġin 200ml ħalib 1 kuċċarina zokkor nitfa melħ 100g butir jew marġerina 120g dqiq plain 5 bajdiet żejt veġetali għall-qali Għall-mili 500g irkotta 100g icing sugar Qoxra ta' larinġa 1 kuċċarina essenza tal-vanilla 65g ċikkulata skura, imqattgħa 50g pistaċċi, imqattgħin 1⁄2 kuċċarina kannella 2 mgħaref likur tal-aniżetta 150ml krema friska Ikollok bżonn ukoll 2 mgħaref għasel 1 mgħarfa pistaċċi mqattgħin 1 mgħarfa icing sugar għal wiċċ Metodu Ibda r-riċetta billi tipprepara l-mili tal-irkotta. Poġġi l-irkotta, il-krema mħabbra, l-icing sugar, il-qoxra tal-larinġ u l-essenza tal-vanilla flimkien fi skutella u ħawwad flimkien billi tuża kuċċarina kbira. Fl-aħħar nett żid il-biċċiet taċ-ċikkulata, il-kannella, il-pistaċċi mqattgħin u l-likur tal-aniżetta. Għatti l-iskutella bi cling film u qiegħed fil-friġġ waqt li tipprepara ż-żeppoli. Biex tagħmel l-għaġina għaż-żeppoli dewweb flimkien il-butir jew il-marġerina, il-ħalib, iz-zokkor u l-melħ ġo kazzola żgħira. Meta t-taħlita tibda tagħli, żid id-dqiq u ħawwad sakemm ikollok taħlita lixxa. Naqqas in-nar u sajjar it-taħlita għal ftit minuti waqt li tħawwad kontinwament sakemm l-għaġina tinqata' mill-ġnub tal-kazzola. Żid il-bajd, waħda waħda, u ħabbat sewwa. Ħalli l-għaġina tiksaħ waqt li ssaħħan iż-żejt ġo kazzola. Meta ż-żejt ikun jaħraq biżżejjed biex taqli itfa' bil-galbu kollu kuċċarini tal-għaġina fiż-żejt. Dawwar bir-reqqa z-żeppoli biex jieħdu kulur uniformi. Meta ż-żeppoli jkunu kannella dehbi, neħħihom miż-żejt jaħraq u ħallihom jiksħu fuq kitchen towels biex tneħħi ż-żejt żejjed. Meta ż-żeppoli jiksħu għal kollox tista' timlihom jew b'mgħarfa jew b'piping bag. Jekk qed tuża mgħarfa kun żgur li ttaqqab iż-żeppoli min-nofs u timla bil-mili tal-irkotta. Jekk qed tuża piping bag agħmel toqba żgħira fil-ġenb taż-żeppoli qabel timla. Poġġi ż-żeppoli mimlija fuq platt u żejjen bl-għasel, pistaċċi mgħaffġa u icing sugar.